Дамыгъэ лъапIэр къыхуагъэфащэ
«ЩIыхьымрэ зэфIэкIымрэ папщIэ» дунейпсо дыщэ орденым и кавалер щIыхьыцIэмрэ щIыхь кубокымрэ хуагъэфэщащ Бахъсэн къалэ курыт еджапIэ №10-м и унафэщI Къаныкъуэ Маритэ. Апхуэдэ тыгъэ къызыбгъэдэкIыр Дунейпсо Арткомитетырщ.
Къаныкъуэм къыщалъхуа щIыналъэр фIыуэ зэрилъагъум, абы щекIуэкI жылагъуэ Iуэхухэм жыджэру зэрыхэлэжьыхьым и щыхьэтщ тхыдэ-лъахэхутэ музей я школым къызэрыщызэIуахар. «Научный потенциал — XXI» урысейпсо зэпеуэм и щэнхабзэ-зыужьыныгъэ Iыхьэм ар нэхъыфIу къыщалъытащ. Курыт еджапIэм гулъытэ хэха щыхуащI ныбжьыщIэхэр гъащIэ узыншэм и телъхьэу къэгъэтэджыным. «Президент зэхьэзэхуэхэр» урысейпсо зэпеуэм школым и спортсмен гупыр илъэс етIуанэ хъуауэ хэтщ. 2012 гъэм щIалэхэр зыхэта апхуэдэ зэпеуэм Урысейм и гуп нэхъыфIу къалъыта 15-м дыдейхэри яхэхуащ.
«ЩIыхьымрэ зэфIэкIымрэ папщIэ» орденымрэ щIыхь кубокымрэ зыхуагъэфэщахэм щратыжащ Москва. Мамырыгъэмрэ зэгурыIуэныгъэмрэ я унэм а Iуэхур Дунейпсо Арткомитетым щригъэкIуэкIащ. Апхуэдэ зэхыхьэр гъэ къэс къызэрагъэпэщ. Дамыгъэр зыхуагъэфэщахэм яхэтщ къэрал, жылагъуэ, политикэ лэжьакIуэхэр, щIэныгъэм, медицинэм, егъэджэныгъэм, щэнхабзэм, спортым ехъулIэныгъэ щызиIэхэр.
ТЭIЭЩ Элинэ.
